《青田舟中》
清代·帅念祖

溪行一百里，海远潮力罄。松舟小于叶，一榻束无剩。

溶洋泛烟小，屈曲历幽胜。潭澄碧无晕，欲唾惜清莹。

回桡得滩响，风泉韵疏磬。东崦夕绮敛，西岩暮岚暝。

起坐见华月，樵唱隔烟径。众象发心赏，妙理契神定。

瑶琴一为弹，芳醑半欲醒。美人倘不来，何以酬清听。

作者简介：江西奉新人，字宗德，号兰皋。帅我子。雍正元年进士，官礼科给事中、陕西布政使。工指画花卉，兼写山水。缘事谪戍军台，卒于塞外。有《树人堂诗》。